b'\n_START_ARTICLE_\nIPX\n_START_PARAGRAPH_\nProtocolul IPX (prescurtare din englez\xc4\x83 de la Internetwork Packet Exchange, care s-ar traduce \xe2\x80\x9ecomutare de pachete \xc3\xaentre re\xc8\x9bele\xe2\x80\x9d) este un protocol de re\xc8\x9bea bazat pe datagrame \xc8\x99i lipsit de conexiuni. Termenul \xe2\x80\x9ef\xc4\x83r\xc4\x83 conexiuni\xe2\x80\x9d \xc3\xaenseamn\xc4\x83 c\xc4\x83 atunci c\xc3\xa2nd o aplica\xc8\x9bie folose\xc8\x99te IPX pentru a comunica cu alte aplica\xc8\x9bii din cadrul re\xc8\x9belei, \xc3\xaentre cele dou\xc4\x83 aplica\xc8\x9bii nu se stabile\xc8\x99te nicio conexiune la nivelul \xe2\x80\x9eLeg\xc4\x83tur\xc4\x83 de date\xe2\x80\x9d (OSI, nivel 2). Pachetele IPX sunt trimise c\xc4\x83tre destina\xc8\x9biile lor, dar nu se garanteaz\xc4\x83 \xc8\x99i nici nu se verific\xc4\x83 dac\xc4\x83 acestea ajung sau nu la destina\xc8\x9bie. Termenul \xe2\x80\x9edatagram\xc4\x83\xe2\x80\x9d (\xc3\xaen englez\xc4\x83 datagram) desemneaz\xc4\x83 faptul c\xc4\x83 fiecare pachet este tratat ca o entitate individual\xc4\x83 care nu are nicio rela\xc8\x9bie secven\xc8\x9bial\xc4\x83 cu alte pachete._NEWLINE_IPX execut\xc4\x83 func\xc8\x9bii echivelente nivelului re\xc8\x9bea (nivelul 3) din modelul OSI. Aceste func\xc8\x9bii includ adresare, rutare \xc8\x99i transfer de pachete pentru schimburi de informa\xc8\x9bie, func\xc8\x9biile IPX fiind dedicate transmisiei de pachete \xc3\xaen cadrul re\xc8\x9belei.\n_START_SECTION_\nMod de func\xc8\x9bionare\n_START_PARAGRAPH_\nUn mesaj se poate trimite folosind IPX prin plasarea sa \xc3\xaen por\xc8\x9biunea de date a pachetului IPX, la fel ca \xc8\x99i punerea unui mesaj \xc3\xaentr-un plic. Header-ul (capul, preambulul) pachetului IPX trebuie s\xc4\x83 con\xc8\x9bin\xc4\x83 adresa re\xc8\x9belei destina\xc8\x9bie \xc8\x99i numerele de nod \xc8\x99i soclu (adic\xc4\x83 adresa la care trebuie trimis pachetul). IPX trimite fiecare pachet individual, eventual prin diferite subre\xc8\x9bele, deci pe rute diferite - pentru a profita de rutele cu trafic momentan mai sc\xc4\x83zut, p\xc3\xa2n\xc4\x83 c\xc3\xa2nd pachetul atinge destina\xc8\x9bia. Deoarece fiecare pachet este o entitate individual\xc4\x83, rutarea \xc8\x99i secven\xc8\x9bierea pachetelor poate s\xc4\x83 varieze de la aplica\xc8\x9bie la aplica\xc8\x9bie._NEWLINE_C\xc3\xa2nd pachetul ajunge la destina\xc8\x9bie, sursa nu prime\xc8\x99te nici o informa\xc8\x9bie automat\xc4\x83 privind livrarea cu succes a pachetului. Doar dac\xc4\x83 destina\xc8\x9bia ia hot\xc4\x83r\xc3\xa2rea s\xc4\x83 trimit\xc4\x83 un pachet de confirmare \xc3\xaenapoi c\xc4\x83tre surs\xc4\x83, sursa poate fi sigur\xc4\x83 de livrarea cu succes a pachetului. C\xc3\xa2nd se folose\xc8\x99te protocolul IPX, \xc3\xaen re\xc8\x9belele actuale sunt trimise cu succes \xc3\xaen mod tipic 95\xc2\xa0% din pachete.'